NORAKSTS

|  |  |
| --- | --- |
| 27.10.2023. | Nr.11/6 |

###### JELGAVAS VALSTSPILSĒTAS PAŠVALDĪBAS NEKUSTAMĀ ĪPAŠUMA UN KUSTAMĀS MANTAS NODOŠANA BEZATLĪDZĪBAS LIETOŠANĀ SOCIĀLAJAM UZŅĒMUMAM SIA “AUSTRAS RAKSTI”

**Atklāti balsojot: PAR – 15** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Jelgavas valstspilsētas pašvaldībā (turpmāk – Pašvaldība) 2023. gada 19. septembrī saņemts SIA “Austras raksti”, reģ.Nr.43603071566, juridiskā adrese: Bebru ceļš 84, Jelgava, LV-3001 (turpmāk – Uzņēmums) iesniegums ar lūgumu nodot Uzņēmumam Dzīvesziņas un arodu sētas telpas bezatlīdzības lietošanā, tā kā Uzņēmums 2023. gada 15. septembrī ir ieguvis sociālā uzņēmuma statusu.

Uzņēmums norāda, ka, lai sasniegtu izvirzītos sociālās uzņēmējdarbības mērķus, veicinātu Latvijas kultūrvēsturiskā mantojuma saglabāšanu, popularizēšanu un nodošanu nākamajām paaudzēm, Dzīvesziņas un arodu sētas, kā arī Jelgavas valstspilsētas popularizēšanu, ir nepieciešami papildu līdzekļi atbilstošu nodarbību un meistarklašu programmu sagatavošanai, ko varētu sniegt Pašvaldības atbalsts, nododot Dzīvesziņas un arodu sētas telpas Uzņēmumam bezatlīdzības lietošanā.

Saskaņā ar Sociālā uzņēmuma likuma 8. panta ceturto daļu publiska persona [..] ir tiesīga nodot tai piederošo mantu sociālajam uzņēmumam bezatlīdzības lietošanā atbilstoši [Publiskas personas finanšu līdzekļu un mantas izšķērdēšanas novēršanas likumā](https://likumi.lv/ta/id/36190-publiskas-personas-finansu-lidzeklu-un-mantas-izskerdesanas-noversanas-likums) noteiktajai kārtībai. Atbilstoši Publiskas personas finanšu līdzekļu un mantas izšķērdēšanas novēršanas likuma 5.panta pirmajā daļā un otrās daļas 41.punktā noteiktajam atvasinātai publiskai personai ir atļauts savu mantu nodot bezatlīdzības lietošanā sociālajam uzņēmumam.

Pašvaldības iestāde “Jelgavas reģionālais tūrisma centrs” 2022. gada 1. decembrī saskaņā ar nomas tiesību izsoles rezultātiem noslēdza ar Uzņēmumu nomas līgumu “Par nedzīvojamo telpu (audēju darbnīcas telpas ar aprīkojumu) nomu Vecpilsētas ielā 2, Jelgavā”. Minētais līgums tika noslēgts uz 5 (pieciem) gadiem līdz 2027. gada 30. novembrim. Ar 2022. gada 1. decembra pieņemšanas nodošanas aktu Uzņēmumam tika nodotas lietošanā nedzīvojamās telpas, kas atrodas Vecpilsētas ielā 2, Jelgavā (nekustamais īpašums reģistrēts uz Pašvaldības vārda Jelgavas Zemesgrāmatu nodaļā ar kadastra numuru 09000040370), ar kopējo platību 237,3 m2, (turpmāk – Telpas), kā arī Telpās esošais aprīkojums audēju darbnīcas funkciju nodrošināšanai. Uzņēmumam uz 2023. gada 17. oktobri ir izveidojies nomas maksas parāds 4220,88 *euro* (četri tūkstoši divi simti divdesmit *euro* un 88 *centi*).

No Sociālo uzņēmumu reģistra datiem konstatēts, ka Uzņēmums 2023. gada 15. septembrī ir ieguvis sociālā uzņēmuma statusu (Labklājības ministrijas 2023. gada 13. septembra lēmums Nr. LM-32-4-19/85), ar sociālās darbības mērķi - iepazīstināt bērnudārzu un skolu audzēkņus ar tradicionālajām arodu prasmēm un veicināt interesi par Latvijas kultūrvēsturisko mantojumu, Latvijas kultūrvēsturiskā mantojuma popularizēšanu, saglabāšanu un nodošanu nākamajām paaudzēm.

Jelgavas valstspilsētas pašvaldība laika periodā no 2020. gada 20. augusta līdz 2023. gada 19. jūnijam īstenoja Eiropas Reģionālas attīstības fonda projektu Nr.5.5.1.0/19/I/005 “Kultūras mantojuma saglabāšana un attīstība Jelgavas pilsētā” (turpmāk – Projekts), kura ietvaros tika atjaunots valsts nozīmes kultūras piemineklis – koka ēka Vecpilsētas ielā 2, Jelgavā. Pašvaldība ir apņēmusies Projektā attīstīto infrastruktūru un sasniegtos rezultātus izmantot saskaņā ar Projektā paredzēto mērķi vismaz 5 gadu periodā, kas sākas pēc noslēguma maksājuma saņemšanas.

Nododot Pašvaldības īpašumā esošās Telpas un to aprīkojumu bezatlīdzības lietošanā Uzņēmumam, Pašvaldība nodrošinās Projekta saistību izpildi, veicinās jaunu, izglītojošu kultūras un tūrisma pakalpojumu pieejamību atjaunotajā kultūras mantojuma objektā un šī objektu apmeklētību, nodrošinot kultūrvēsturiskā mantojuma, t.sk. zināšanu par seno arodu meistaru darbību saglabāšanu nākamajām paaudzēm, Jelgavas identitātes atpazīstamību vietējā un starptautiskā tirgū, sniegs ieguldījumu objekta sociālekonomiskā potenciāla attīstībai un integrācijai vietējās ekonomikas struktūrā. Tāpat tas sniegs atbalstu sociāli atbildīgām idejām, radot sociālajiem uzņēmumiem labvēlīgu saimnieciskās darbības vidi Pašvaldībā, veicinās jaunu darba vietu rašanos Pašvaldībā.

Ņemot vērā minēto, saskaņā ar Pašvaldību likuma 4.panta pirmās daļas 4., 5.punktu, 10.panta pirmās daļas 21.punktu, Sociālā uzņēmuma likuma 8. panta ceturto daļu, Publiskas personas finanšu līdzekļu un mantas izšķērdēšanas novēršanas likuma 5.panta otrās daļas 41.punktu, trešo, 31. un piekto daļu un pamatojoties uz Uzņēmuma 2023. gada 19. septembra iesniegumu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Nodot SIA “Austras raksti” (reģistrācijas Nr. 43603071566) bezatlīdzības lietošanā Jelgavas valstspilsētas pašvaldības īpašumā esošo:
   1. nekustamā īpašuma ar kadastra numuru 09000040370 Vecpilsētas ielā 2, Jelgavā, būves ar kadastra apzīmējumu 09000040370 001 nedzīvojamo telpu daļu ar kopējo platību 237,3 m2 (telpu plāns 1.pielikumā) (turpmāk – Telpas), bilances vērtība ir 983 799,92 *euro* (deviņi simti astoņdesmit trīs tūkstoši septiņi simti deviņdesmit deviņi *euro* un 92 *centi*);
   2. kustamo mantu – Telpu aprīkojumu (kustamās mantas saraksts 2.pielikumā) ar kopējo bilances vērtību 27 438,75 *euro* (divdesmit septiņi tūkstoši četri simti trīsdesmit astoņi *euro* un 75 *centi*)

(turpmāk abi kopā – Nododamā manta).

1. Nododamās mantas lietošanas mērķis – Audēju darbnīcas darbība un audēju pakalpojumu sniegšana, izglītojošu kultūras un tūrisma pakalpojumu sniegšana atjaunotajā kultūras mantojuma objektā, kultūrvēsturiskā mantojuma, t.sk. zināšanu par seno arodu meistaru darbību, saglabāšana, popularizēšana un nodošana nākamajām paaudzēm.
2. Nododamās mantas bezatlīdzības lietošanas termiņš ir 5 (pieci) gadi no šī lēmuma (turpmāk – Lēmums) spēkā stāšanās dienas.
3. Noteikt, ka SIA “Austras raksti” nodrošina Nododamās mantas uzturēšanu un ar to saistīto izdevumu segšanu, tostarp, nekustamā īpašuma nodokļa nomaksu.
4. SIA “Austras raksti” 1 (viena) mēneša laikā no Lēmuma spēkā stāšanās dienas noslēgt ar Jelgavas valstspilsētas pašvaldības iestādi “Jelgavas reģionālais tūrisma centrs” (turpmāk – Iestāde) vienošanos par 2022. gada 1. decembra nomas līguma “Par nedzīvojamo telpu (audēju darbnīcas telpas ar aprīkojumu) nomu Vecpilsētas ielā 2, Jelgavā” (turpmāk – Nomas līgums) saistību izpildi – parāda (turpmāk – Parāds) atmaksu 3 (trīs) gadu laikā no vienošanās spēkā stāšanās dienas.
5. Noteikt, ka līgums par Nododamās mantas bezatlīdzības lietošanu tiek vienpusēji izbeigts pirms termiņa un SIA “Austras raksti” Nododamā manta jānodod atpakaļ, ja:
   1. SIA “Austras raksti” Nododamo mantu izmanto pretēji tās nodošanas bezatlīdzības lietošanā mērķim vai tiek pārkāpti līguma par Nododamās mantas bezatlīdzības lietošanu noteikumi;
   2. SIA “Austras raksti” nenoslēdz Lēmuma 5.punktā noteikto vienošanos par Parāda atmaksu;
   3. SIA “Austras raksti” kavē Parāda atmaksu vairāk kā trīs mēnešus;
   4. SIA “Austras raksti” zaudē sociālā uzņēmuma statusu;
   5. Jelgavas valstspilsētas pašvaldībai ir radusies nepieciešamība Nododamo mantu izmantot savu funkciju pildīšanai.
6. Nododamā manta tiek nodota lietošanā bez tiesībām to atsavināt, dāvināt un apgrūtināt ar lietu tiesībām, kā arī bez tiesībām to nodot apakšnomā.
7. Jelgavas valstspilsētas pašvaldības iestādes “Jelgavas reģionālais tūrisma centrs” vadītājam 1 (viena) mēneša laikā no Lēmuma spēkā stāšanās dienas noslēgt ar SIA “Austras raksti” līgumu par Nododamās mantas nodošanu bezatlīdzības lietošanā saskaņā ar Lēmuma nosacījumiem.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 30. oktobrī